I sommer kom der en meget ildevarslende rapport med det budskab, at hvis ikke udledningerne begrænses hurtigt, kan klimaet løbe løbsk.

For når vi først når to grader, er der risiko for, at vi har startet en række dominoeffekter, som vi ikke kan standse. De kan tværtimod være med til at accelerere klimaforandringerne.

Der er tale om de såkaldte feedbackeffekter. Eller tilbagekoblingsmekanismer, som de hedder med et endnu mere fornemt ord.

Et klassisk eksempel på sådan en feedback-mekanisme er, når isen i Arktis smelter.

Det sænker den såkaldte albedo-værdi. Mørke klipper og vand opsuger mere varme, fordi de reflekterer mindre sollys end is. En ond cirkel er startet.

Lige nu er en lang række af disse domino-effekter allerede i gang. Og de kan resultere i, at Jorden bliver overophedet.

Hvorfor skal jeg vide det?

Domino-effekterne kan blive katastrofale. For de kan få klimaforandringerne til at accelerere og måske komme helt ud af kontrol.

Og så hjælper vores indsats måske slet ikke. Derfor forsøger forskerne at få verdenssamfundet til at reagere nu - og gerne så hurtigt som muligt.